นายกรัฐมนตรี สั่งติดตามสถานการณ์โควิดสายพันธฺ์โอไมครอน ตรวจหาเชื้อเข้มงวด เพิ่มมาตรการคุมเข้มเข้าประเทศ ทั้งทางอากาศ-บก-เรือ
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงถึงสถานการณ์การแพร่ระบาดโควิด19 สายพันธุ์โอไมครอน ที่ทำให้บางประเทศเริ่มปิดประเทศเพื่อควบคุมการแพร่ระบาดแล้วว่า เป็นเรื่องปกติของโรคระบาด ซึ่งเรื่องการกลายพันธุ์ของเชื้อไวรัสเป็นสิ่งที่ทั่วโลกต้องพบเจอ ซึ่งรัฐบาลโดยกระทรวงสาธารณสุขได้ติดตามสถานการณ์การกลายพันธุ์อย่างใกล้ชิดทุกสายพันธุ์ โดยมีการตรวจหาผู้ติดเชื้ออาทิตย์ละ 4,000- 5000 คนอยู่แล้ว และรัฐบาลได้สั่งการให้ติดตามตรวจหาผู้ติดเชื้ออย่างเข้มงวด เพื่อค้นหาว่ามีผู้ติดเชื้อสายพันธุ์โอไมครอนหรือไม่อย่างรวดเร็วที่สุด อีกทั้งยังคงมาตรการเข้มข้นการเดินทางเข้าประเทศไทยทางอากาศ และเพิ่มมาตรการคุมเข้มการเดินทางเข้าประเทศทั้งทางบกและทางเรือ โดยกำชับฝ่ายความมั่นคงให้ปฎิบัติหน้าที่อย่างเข้มงวดและจะลงโทษเจ้าหน้าที่หากพบว่ามีการปล่อยปละละเลยให้เดินทางเข้าประเทศโดยผิดกฎหมาย ตลอดจนมีการติดตามข้อมูลสายพันธุ์โอไมครอนอย่างใกล้ชิดว่ามีคุณสมบัติแพร่กระจายเชื้อและมีอาการรุนแรงมากกว่าสายพันธุ์เดลต้าและอัลฟาหรือไม่ส่วนนายกรัฐมนตรีจะสร้างความเชื่อมั่นอย่างไร หลังเศรษฐกิจเริ่มเดินหน้าดีขึ้น นายธนกร กล่าวว่า นายกรัฐมนตรี ชี้แจงว่าได้เตรียมความพร้อมเรื่องมาตรการควบคุมและป้องกันให้ทันตามสถานการณ์และเร่งฉีดวัคซีนให้ครอบคลุมมากขึ้น เพราะจะช่วยลดอัตราความรุนแรงและการเสียชีวิตได้ และต้องให้ข้อมูลที่ถูกต้องแก่ประชาชนหากพบการติดเชื้อสายพันธุ์โอไมครอนทันที รวมทั้งให้ประชาชนติดตามข้อมูลจากกระทรวงสาธารณสุขและปฏิบัติตามมาตรการสาธารณสุข เพื่อร่วมกันป้องกันการแพร่ระบาด